ការ​ចុះ​ពិនិត្យ​ព្រំដែន​នៅ​ត្បូង​ឃ្មុំ ​មិន​ទាន់​ជម្រះ​មន្ទិល​លើ​ការ​បាត់​បង់​ដី​ដ៏​ចម្រូង​ចម្រាស
អ្នក​តាម​ដាន​កិច្ច​ការ​ព្រំដែន​លើក​ឡើង​ថា​ នេះ​នៅ​ជា​មន្ទិល​នៅ​ឡើយ ​ដោយ​សារ​ប្រជា​ពលរដ្ឋ​ដែល​សាក​សួរ​នោះ​មាន​ចំនួន​តិច ​ហើយ​អវត្ត​មាន​លោក​ រ៉ុង ឈុន​ផ្ទាល់ ​ដែល​បាន​ចុះ​ជួប​ប្រជា​ពលរដ្ឋ​នៅ​ទីនោះ។
ភ្នំពេញ — មន្រ្តីគណៈកម្មាធិការចម្រុះកិច្ចការព្រំដែនកម្ពុជាបានចុះទៅឃុំត្រពាំងផ្លុង ស្រុកពញាក្រែក ខេត្តត្បូងឃ្មុំ កាលពីថ្ងៃសៅរ៍  ហើយលើកឡើងថា ប្រជាពលរដ្ឋមិនបានបាត់បង់ដី ដូចការអះអាងរបស់លោក រ៉ុង ឈុនមេដឹកនាំសហជីព ដែលត្រូវបានអាជ្ញាធរចាប់ខ្លួន ហើយតុលាការចោទប្រកាន់ពីបទញុះញង់នោះទេ។ ការអះអាងនេះធ្វើឡើងក្រោយមន្រ្តីគណៈកម្មាធិការកិច្ចការព្រំដែនដែលដឹកនាំដោយលោកវ៉ា គឹមហុងប្រធានគណៈកម្មាធិការបានចុះទៅជួបប្រជាពលរដ្ឋចំនួន១១គ្រួសារ កាលពីថ្ងៃសៅរ៍។ ការចុះទៅជួបនោះ ក៏មានអ្នកសារព័ត៌មានមួយចំនួនចូលរួម ដូចជាFreshnews និងទូរទស្សន៍បាយ័នជាដើម។ ប៉ុន្តែមិនមានវត្តមានរបស់លោក រ៉ុង ឈុន ឬក៏ក្រុមការងាររបស់លោកដែលធ្លាប់បានចុះទៅពិនិត្យព្រំដែន និងជួបប្រជាពលរដ្ឋនោះទេ។ ការចុះទៅសួរប្រជាពលរដ្ឋនេះធ្វើឡើងតាមបញ្ជារបស់លោកនាយករដ្ឋមន្រ្តី ហ៊ុន សែន។ លោកស្រី កុយ ពិសី អនុប្រធានគណៈកម្មាធិការព្រំដែនដែលបានចុះទៅជួបប្រជាពលរដ្ឋ បានថ្លែងប្រាប់ VOA នៅថ្ងៃច័ន្ទនេះថា ប្រជាពលរដ្ឋអះអាងថា មិនបានបាត់បង់ដីរបស់ពួកគេនោះទេ ហើយពួកគេក៏មិនបាននិយាយទៅកាន់លោក រ៉ុង ឈុន ថាបាត់បង់ដីដែរ។ លោកស្រីបន្ថែមថា ពុំមានភាពចាំបាច់ណាមួយ ដែលត្រូវមានវត្តមានរបស់លោក រ៉ុង ឈុន ទេ ហើយប្រជាពលរដ្ឋមានសិទ្ធិសេរីភាពក្នុងការនិយាយស្តី ដោយគ្មានការបង្ខិតបង្ខំ។ លោកស្រីមានប្រសាសន៍ថា៖ «ពលរដ្ឋឥឡូវ គាត់មានសិទ្ធិក្នុងការបញ្ចេញមតិតើ! ហើយឥឡូវបើប្អូនមិនជឿទៅសម្ភាសពលរដ្ឋហ្នឹងទៅ គេឆ្លើយគ្រប់គ្នាតើ!.... ដល់តែគេនិយាយពិត នៅតែមិនជឿទៀតអ៊ីចឹងចង់ឲ្យថាម៉េច? ខ្ញុំអត់យល់ដែរ»។ មុនពេលត្រូវចាប់ខ្លួន លោក រ៉ុង ឈុន បានបង្ហោះរូបភាព និងវីដេអូ ដែលលោកបានចុះជួបប្រជាពលរដ្ឋកាលពីថ្ងៃទី២០ ខែកក្កដា។ បន្ថែមពីនោះ លោកបានបង្ហាញសេចក្តីថ្លែងការណ៍មួយ ចុះថ្ងៃទី២១ ខែកក្កដា ដោយលើកឡើងថា តំណាងប្រជាពលរដ្ឋរងគ្រោះ បានអះអាងប្រាប់លោកថា ការបោះបង្គោលព្រំដែនជាមួយប្រទេសវៀតណាមចាប់ពីលេខបង្គោលលេខ១១៤ដល់លេខ១១៩ «មានភាពមិនប្រក្រតីច្រើនដែលធ្វើឲ្យពួកគាត់បាត់បង់ដីអាស្រ័យផលទៅខាងភាគីយួន(វៀតណាម)ជាច្រើនរយហិកតាហើយបើគិតពីបន្ទាត់ព្រំដែនចាស់មកដល់ការបោះបង្គោលឡាក់ និងបង្គោលរណបថ្មី បានចូលមកប្រហែល៥០០ម៉ែត្រក្នុងទឹកដីកម្ពុជា»។ សេចក្តីថ្លែងការណ៍ឲ្យដឹងទៀតថា «លោកយាយ និងលោកតា មានវ័យចំណាស់អាយុជាង៧០ឆ្នាំបានរៀបរាប់ពីប្រវត្តិព្រំដែនរវាងកម្ពុជា និងយួន(វៀតណាម)កាលនោះក្នុងទសវត្សរ៍៧០ថា ព្រំដែនខ្មែរនៅដល់ប៉ុស្តិ៍ចាំហាយ ហើយខ្សែបន្ទាត់ព្រំដែន ចេះតែរំកិលបន្តិចម្តងៗចូលមកទឹកដីកម្ពុជាប្រមាណ៣គីឡូម៉ែត្រ បច្ចុប្បន្ននេះ»។ លោកស្រី កុយ ពិសី អនុប្រធានគណៈកម្មាធិការកិច្ចការព្រំដែន បានអះអាងថា ពលរដ្ឋដែលលោក រ៉ុង ឈុន ទៅជួប លើកឡើងពីការស្នើចង់បានដីរបស់រដ្ឋនៅតាមព្រំដែនមិនមែនអះអាងអំពីការបាត់បង់ដីទៅភាគីវៀតណាមនោះទេ។ លោកស្រីថ្លែងប្រាប់VOAថា៖ «ដោយឡែកអ្នក១០៦គ្រួសារ គឺសុំដី មិនមែន១០៦គ្រួសារថាបាត់ដីទេ។ អ៊ីចឹងសូមអ្នកនិយាយហ្នឹងមានឯកសារ ឬក៏មានប្រភពឲ្យច្បាស់លាស់។ កុំចេះតែប៉ាតណាប៉ាតណីអ៊ីចឹង។ យើងពិបាកធ្វើការងារ»។ ចំណែកលោក វ៉ា គឹមហុង ប្រធានគណៈកម្មាធិការចម្រុះកិច្ចការព្រំដែន ត្រូវបានសារព័ត៌មានក្នុងស្រុកដកស្រង់សម្តីនៅពេលនិយាយជាមួយប្រជាពលរដ្ឋមួយចំនួន មិនមែនទាំងជាង១០០គ្រួសារនោះទេ។ បើតាម Freshenews លោក វ៉ា គឹមហុង បានថ្លែងទៅកាន់ប្រជាពលរដ្ឋថា៖ «បោះបង្គោលហ្នឹងបាត់ ឬក៏មិនបាត់?» ប្រជាពលរដ្ឋមួយចំនួនក្នុងចំណោម១១គ្រួសារឆ្លើយថា«អត់បាត់ទេ»។ លោក វ៉ា គឹមហុង បានបញ្ជាក់ថា៖ «ដូចប្អូនឯងស្តាប់ឮគាត់អះអាងទាំងអស់គ្នាហើយគាត់អះអាងច្បាស់លាស់ ហ៊ានដល់ផ្តិតមេដៃលើឯកសារជូនដល់ថ្នាក់លើថា គាត់អត់ដែលថា យើងបោះបង្គោល គណៈកម្មាធិការបោះបង្គោលបាត់ទឹកបាត់ដីទេ។ គាត់ថា មិនដែលថា ទេ អ្វីដែលគេថា យកពាក្យគាត់ទៅថា យកទៅអះអាងហ្នឹងជាការភូតកុហក»។ លោក អ៊ុំ សំអាន អតីតតំណាងរាស្រ្តគណបក្សសង្រ្គោះជាតិ និងធ្លាប់ជាប់ពន្ធនាគាររឿងរិះគន់ព្រំដែននេះចាត់ទុកការចុះទៅមើលព្រំដែននេះ «គ្រាន់តែជាការបង្រ្គប់កិច្ច»និង«ឆាកល្ខោន»ប៉ុណ្ណោះ ដោយសារមិនមានវត្តមានរបស់លោក រ៉ុង ឈុន អ្នកតាមដានផ្សេងទៀត ហើយសួរប្រជាពលរដ្ឋតែ១១គ្រួសារមិនមែនជាង១០០គ្រួសារ ដូចលោក រ៉ុង ឈុន បានអះអាង។ លោក អ៊ុំ សំអាន បានថ្លែងពីក្រៅប្រទេសថា៖ «យើងមើលទៅគ្នារបស់ពួកគាត់១១គ្រួសារហ្នឹងគ្នា១០នាក់ជាងហ្នឹង មិនដល់ផង! តិចជាងប៉ូលិសដែលនៅជុំវិញគាត់ទៀតហ្នឹង។ តិចជាងអាជ្ញាធរ តិចជាងគណៈប្រតិភូរបស់លោក វ៉ា គឹមហុង ទៀតហ្នឹងធ្វើម៉េចគាត់ហ៊ាននិយាយការណ៍ពិត? ហើយគាត់ត្រូវបានមេឃុំ អាជ្ញាធរដែនដីគំរាមកំហែងជាមុនរួចហើយហ្នឹង។ អ៊ីចឹងយើងឃើញថា លោក វ៉ា គឹមហុង រៀបចំឆាកល្ខោនដើម្បីសម្តែងឲ្យមហាជនឃើញថា គាត់បោះបង្គោលកន្លងមកត្រឹមត្រូវ មិនបាត់ដីខ្មែរទេ»។ លោកស្រី កុយ ពិសី បានបដិសេធមិនឆ្លើយតបនឹងការលើកឡើងរបស់លោក អ៊ុំ សំអាន ដោយថា អតីតតំណាងរាស្រ្តរបស់គណបក្សសង្រ្គោះជាតិរូបនោះ តែងតែ«បំផ្លើសព័ត៌មាន»។ លោក រ៉ុង ឈុន មេដឹកនាំសហជីព ត្រូវបានចាប់ខ្លួនកាលពីចុងខែកក្កដា ក្រោយពីលោកបានចុះទៅខេត្តត្បូងឃ្មុំ ហើយបានជួបប្រជាពលរដ្ឋ ដែលអះអាងថាដីរបស់ពួកគេ ត្រូវបានវៀតណាមហាមមិនឲ្យធ្វើស្រែចម្ការ ហើយការបោះបង្គោលព្រំដែនបានចូលមកទឹកដីកម្ពុជា។ លោក រ៉ុង វ៉ាន់ អាយុ២២ឆ្នាំ ជាក្មួយប្រុសរបស់លោក រ៉ុង ឈុន បានថ្លែងការពារពូរបស់លោកថា ពិតជាបានចុះទៅជួបប្រជាពលរដ្ឋ ហើយពួកគេពិតជាបានអះអាងប្រាប់លោក រ៉ុង ឈុន។ ប៉ុន្តែលោកព្រួយបារម្ភថា ប្រជាពលរដ្ឋមិនហ៊ាននិយាយប្រាប់ការណ៍ពិតដល់រដ្ឋាភិបាលនោះទេ ដោយសារមានការចាប់ខ្លួនលោក រ៉ុង ឈុន រួចទៅហើយ។ លោកមានប្រសាសន៍ថា៖ «ជាក់ស្តែងលោកគ្រូរ៉ុង ឈុនគាត់ជាបុគ្គលដែលស្អាតស្អំ។ គាត់ហ៊ាននិយាយការណ៍ពិត។ អ៊ីចឹងហើយខ្ញុំនៅតែមានការសោកស្តាយចំពោះការចាប់ខ្លួនលោកគ្រូ រ៉ុង ឈុន។ (នៅពេល)មន្រ្តីរាជរដ្ឋាភិបាលគាត់ចុះទៅ ជាក់ស្តែងដោយសារមានការចាប់ខ្លួនផ្សេងៗ ប្រាកដជាប្រជាពលរដ្ឋមានការភ័យខ្លាច និងមានការគាបសង្កត់ផ្សេងៗ»។ គួរបញ្ជាក់ថា មុនលោកបញ្ជាឲ្យគណៈកម្មាធិការកិច្ចការព្រំដែនចុះទៅសួរប្រជាពលរដ្ឋនៅក្នុងស្រុកពញាក្រែក ខេត្តត្បូងឃ្មុំដើម្បីបង្ហាញការណ៍ពិតលោកនាយករដ្ឋមន្រ្តីហ៊ុន សែន កាលពីខែសីហាក៏បានព្រមានចាប់ខ្លួនអ្នកហ៊ានចេញមុខរិះគន់រដ្ឋាភិបាលលើបញ្ហាព្រំដែនផងដែរ៕